b'\n_START_ARTICLE_\nOtto Dix\n_START_PARAGRAPH_\nOtto Dix (2. joulukuuta 1891 \xe2\x80\x93 25. hein\xc3\xa4kuuta 1969) oli saksalainen taidemaalari, joka on tunnettu varsinkin sodan kauhujen kuvaajana._NEWLINE_Dix l\xc3\xa4hti vapaaehtoisena rintamalle heti ensimm\xc3\xa4isen maailmansodan alussa vuonna 1914. Sodan aikana h\xc3\xa4n teki yli 300 piirrosta rintamaolosuhteista. Nuo piirrokset olivat pohjana h\xc3\xa4nen 1920-luvulla tekemilleen maalauksille ja grafiikkat\xc3\xb6ille, jotka kuvasivat sodan kauhuja h\xc3\xa4tk\xc3\xa4hdytt\xc3\xa4v\xc3\xa4n groteskilla tavalla._NEWLINE_Sotaan liittyvien aiheiden lis\xc3\xa4ksi Dix kuvasi sodanj\xc3\xa4lkeisen Saksan sosiaalisia ongelmia: sotainvalideja, kerj\xc3\xa4l\xc3\xa4isi\xc3\xa4, rikollisia ja prostituoituja. H\xc3\xa4n ei ollut poliittisesti aktiivinen, vaan piti itse\xc3\xa4\xc3\xa4n puolueettomana vallitsevien olosuhteiden kuvaajana. Tyylillisesti Dix aloitti ekspressionistina ja dadaistina, mutta kehittyi my\xc3\xb6hemmin saksalaisen taidesuuntauksen uusasiallisuuden tyypilliseksi edustajaksi._NEWLINE_Dixin j\xc3\xa4rkytt\xc3\xa4v\xc3\xa4t sotakuvaukset olivat jyrk\xc3\xa4ss\xc3\xa4 ristiriidassa Adolf Hitlerin militaristisen arvomaailman kanssa. Hitlerin vuonna 1933 tapahtuneen valtaannousun j\xc3\xa4lkeen Dixin sallittiin maalata vain harmittomia maisemakuvia. Osa Dixin sodanvastaisista maalauksista m\xc3\xa4\xc3\xa4r\xc3\xa4ttiin tuhottavaksi._NEWLINE_Toisen maailmansodan j\xc3\xa4lkeen Dix sai tunnustusta sek\xc3\xa4 L\xc3\xa4nsi- ett\xc3\xa4 It\xc3\xa4-Saksassa.'